Na temelju članka 58. i 118. Zakona o odgoju i obrazovanju u osnovnoj i srednjoj školi (''Narodne novine'', br. 87/08., 86/09., 92/10., 105/10., 90/11., 16/12., 86/12., 126/12., 94/13., 152/14., 07/17., 68/18., 98/19., i 64/20.) i članaka 58. Statuta Osnovne škole Dragutina Tadijanovića, Vukovar, u suradnji s Učiteljskim vijećem škole odnosno nakon rasprave i pribaljenog mišljenja Učiteljskog vijeća, a u svrhu utvrđivanja normi kućnog reda u svakodnevnom ponašanju i javnom djelovanju, Školski odbor na sjednici održanoj \_\_\_\_\_\_\_\_\_\_\_\_\_\_\_\_\_\_\_\_\_\_\_\_godine donio je

P R A V I L N I K

O K U Ć N O M R E D U

I. OPĆE ODREDBE

Članak 1.

Ovim Pravilnikom uređuje se kućni red u Osnovnoj školi Dragutina Tadijanovića, Vukovar (u daljem tekstu: Škola).

Izrazi navedeni u ovom Pravilniku neutralni su i odnose se na osobe oba spola.

Članak 2.

Kućnim se redom u Školi:

1. utvrđuju pravila i obveze ponašanja u Školi, unutarnjem i vanjskom prostoru,

2. utvrđuju pravila međusobnih odnosa učenika,

3. utvrđuju pravila međusobnih odnosa učenika i radnika,

4. utvrđuje radno vrijeme,

5. utvrđuju pravila sigurnosti i zaštite od socijalno neprihvatljivih oblika ponašanja,

diskriminacije, neprijateljstva i nasilja,

6. utvrđuje način postupanja prema imovini.

Članak 3.

Ovaj Pravilnik odnosi se na sve osobe za vrijeme njihova boravka u unutarnjem, vanjskom i virtualnom prostoru škole.

Članak 4.

S odredbama ovog Pravilnika razrednici su dužni upoznati učenike i njihove roditelje, odnosno skrbnike.

Ovaj Pravilnik nalazi se na mrežnoj stranici Škole.

II. PRAVILA I OBVEZE PONAŠANJA U ŠKOLI, UNUTARNJEM I VANJSKOM PROSTORU I VIRTUALNOM PROSTORU ŠKOLE

Članak 5.

Učenici, radnici Škole te druge osobe mogu boraviti u prostoru Škole tijekom radnog vremena Škole, osim u slučajevima organiziranih aktivnosti kao i u drugim slučajevima o čemu odlučuje ravnatelj škole.

Roditelji, skrbnici i druge osobe koje borave u Školi ne smiju ulaziti u učionice i druge prostorije za vrijeme nastave i programa produženog boravka, osim u opravdanim slučajevima uz odobrenje ravnatelja, stručnog suradnika ili učitelja.

Članak 6.

U svim prostorima Škole zabranjeno je:

* izražavanje neprijateljstva, nesnošljivosti i svaki oblik nasilja te drugoga neprimjerenog ponašanja kao i izražavanje diskriminacije po bilo kojoj osnovi,
* širenje lažnih vijesti i glasina, te vrijeđanje drugih učenika i djelatnika škole,
* zabranjeno je korištenje mobitela, pametnih uređaja te svih ostalih uređaja koji proizvode ili snimaju/fotografiraju sliku i zvuk za vrijeme nastave i odmora u svim prostorima Škole (vanjskim i unutrašnjim) bez dopuštenja učitelja ili kada je to neophodno radi realizacije nastave. U slučaju kršenja ove odredbe uređaji će biti oduzeti te pohranjeni u prostoru stručne službe ili tajništva škole, a preuzeti ih može roditelj ili skrbnik,
* neovlašteno fotografiranje ili bilo kakvo drugo snimanje života i rada u Školi,
* objavljivanje materijala elektroničkim ili drugim putem, a koji za posljedicu imaju povredu ugleda, časti ili dostojanstva druge osobe; neovlašteno pristupanje i rad sa školskim bazama podataka; neovlašteno oglašavanje putem školskih oglasnih sredstava i
* korištenje nedopuštenih izvora podataka u svrhu prepisivanja,
* ugrožavanje osobne sigurnosti ili sigurnosti drugih učenika i zaposlenika škole; naginjanje, penjanje i skakanje po prozorima i ogradama; vikanje s prozora ili izvana i oko zgrade; unošenje sredstava, opreme i uređaja koji mogu izazvati požar ili eksploziju; unošenje oružja,
* krađa tuđih stvari, krivotvorenje ili uništavanje ispričnica, javnih školskih isprava i školske dokumentacije,
* **uništavanje i neodgovorno korištenje tuđe i školske imovine i opreme**

(pisanje po zidovima i inventaru škole, namjerno začepljivanje odvoda i izazivanje poplava, bacanje predmeta kroz prozor i preko ograde stubišta, neovlašteno rukovanje rasvjetom, razglasom te drugim uređajima i opremom uključujući školska računala, neprimjereno ponašanje koje proizvodi buku ili bilo kako ugrožava sigurnost te ometa redovan rad, lažno aktiviranje alarma i dr.)

* ponašanja koja mogu na bilo koji način izazvati ovisnosti - unošenje i konzumiranje alkohola i narkotičkih sredstava te energetskih napitaka; sve vrste kockanja, konzumiranje duhanskih proizvoda,
* unošenje tiskovina nepoželjnog sadržaja,
* učenici ne smiju bez odobrenja ravnatelja dovoditi u Školu strane osobe,
* svim osobama zabranjeno je dovoditi životinje u prostorije i okoliš Škole, osim ako to stručna osoba zatraži, a ravnatelj odobri.

Članak 7.

Učenik je dužan:

* dolaziti uredan u Školu najkasnije pet minuta prije početka nastave,
* učenici koji su zakasnili na nastavu ne smiju se zadržavati na hodnicima i drugim prostorima škole već odmah tiho ući u učionicu i ispričati se učitelju. Svako kašnjenje učenika na nastavu učitelj je dužan evidentirati.
* dužni su dolaziti na nastavu dolično odjeveni, uredno i primjereno svojoj dobi. Pod nedoličnim odjevanjem smatra se nošenje: prekratkih suknji, minica, kratkih hlača, bilo kakvih prozirnih majica ili bluza, majica na bretele ili s predubokim dekolteom. kratkih hlača, majica sličnih potkošuljama. Strogo je zabranjeno nošenje bilo kakvih odjevnih predmeta koji na sebi imaju neprimjerene izraze ili simbole. Pravila o odijevanju se jednako odnose i na učenike, učitelje te na roditelje kada se nalaze u prostoru Škole.
* nositi preobuku u unutrašnjim prostorima škole,
* održavati čistima i urednima prostore Škole,
* nakon dolaska u Školu odjevne predmete i osobne stvari odložiti na mjesto određeno za tu namjenu,

* pridržavati se posebnih uputa i pravila ponašanja u svakom radnom prostoru Škole

nositi u Školu svu potrebnu opremu, knjige, bilježnice i pribor potreban za rad; u kabinet ulaziti samostalno samo uz dopuštenje predmetnog učitelja,

* za vrijeme nastave učenici ne smiju razgovarati, šaptati, dovikivati se, prepirati i šetati po razredu. Učenik koji želi nešto pitati ili priopćiti, treba svoju namjeru pokazati dizanjem ruke.
* poštivati školske vrijednosti, pravila i autoritete,
* kulturno se ponašati za vrijeme boravka u Školi i izvan nje,
* prijaviti nasilno ponašanje,

* učenik Školu napušta najkasnije 15 minuta nakon završetka školskih obveza.

Članak 8.

Učenici imaju pravo na veliki odmor i male odmore između nastavnih sati. Mali odmor traje pet minuta, a veliki odmor 15 minuta.

Za vrijeme malih odmora učenici ne smiju napuštati zgradu, a za vrijeme velikog odmora mogu boraviti u dvorištu škole ako vremenski uvjeti to dozvoljavaju i dežurni učitelj.

Članak 9.

U razrednom odjelu tjedno se određuju dva redara prema abecednom redu onako kako su određeni i upisani u e-Dnevniku, koji su dužni:

- pregledati učionicu i o uočenim nepravilnostima ili oštećenjima izvijestiti dežurnog

učitelja,

- pripremiti učionicu za nastavu, brisati ploču i donositi prema potrebi nastavna sredstva

i pomagala

- izvješćivati dežurnog učitelja o nenazočnosti predmetnog učitelja na nastavi,

- prijavljivati učiteljima početkom svakoga nastavnog sata nenazočne učenike,

- izvješćivati o nađenim predmetima učitelja, a predmete (knjige, bilježnice, olovke,

odjeću, nakit i sl.) odnositi u tajništvo,

- nakon završetka nastave posljednji napuštaju učionicu uz prethodnu provjeru

urednosti učionice (oštećenju zidova, klupa, stolaca i ostalog inventara) te o uočenim

oštećenjima izvješćuju dežurnog učitelja ili tajnika.

Članak 10.

Učenici mogu objedovati u blagovaonici ili u dvorištu škole uz dopuštenje dežurnih učitelja, osim u izvanrednim situacijama.

Prije ulaska u blagovaonicu učenik je dužan oprati ruke.

Za vrijeme objeda u blagovaonici mora biti red i mir.

Nakon završenog objeda redari su dužni pribor za jelo odložiti na odgovarajuće mjesto.

Članak 11.

U virtualnom prostoru Škole svatko je dužan poštivati opća i posebna pravila ponašanja na Internetu prema Uputama za poželjno i primjereno ponašanje u virtualnim učionicama i na društvenim mrežama koje su objavljene na mrežnoj stranici škole.

Članak 12.

Zaposlenici Škole, učenici i roditelji trebaju redovno pratiti obavijesti na oglasnim pločama u Školi i mrežnim stranicama Škole.

Članak 13.

Izostanke iz škole učenicima su dužni opravdati:

- pravovaljanim dokumentom izdanim od nadležnog liječnika ili medicinske ustanove,

- ispričnicom roditelja-skrbnika,

- ispričnicom sportskog kluba, organizacije ili udruge kojoj učenik pripada.

III. PRAVILA MEĐUSOBNIH ODNOSA UČENIKA

Članak 14.

U međusobnim odnosima učenici:

- trebaju pružati pomoć drugim učenicima Škole,

- trebaju dati primjeren savjet drugim učenicima u skladu s njihovim interesima,

- dužni su omogućiti drugim učenicima da iznose svoje mišljenje,

- trebaju informirati druge učenike o događajima u Školi,

- ne smiju ometati druge učenike u učenju i praćenju nastave,

- mogu predlagati osnivanje učeničkih udruga,

- trebaju poštovati različitosti i njegovati spolnu ravnopravnost i sve

druge vrste ravnopravnosti,

- mogu ustrojavati razne oblike kulturno-umjetničkih, sportskih i drugih sadržaja.

Članak 15.

U međusobnim odnosima između učenika nije dopušteno:

- korištenje povišenih tonova,

- vrijeđanje,

- omalovažavanje,

- međusobno se nazivati podrugljivim imenima i sl.,

- ismijavanje zbog bilo kojeg razloga i dr.,

- izvrgavati bilo kojeg učenika verbalnom izrugivanju, meltretiranju zbog bilo

kojeg razloga,

- izražavati nesnošljivost prema bilo kojem učeniku zasnovanu na socijalnom,

etničkom, nacionalnom i drugom porijeklu,

- nesporazume rješavati verbalnim i fizičkim nasiljem.

U slučaju težeg kršenja ovog pravilnika učitelj može pozvati stručnu službu.

Članak 16.

U slučaju međusobnog spora učenici su dužni zatražiti pomoć dežurnog učitelja ili razrednika, predmetnog učitelja, stručnu službu, ravnatelja koji o sporu sačinjava pisanu zabilješku u skladu s Protokolom o postupanju u slučaju nasilja.

IV. PRAVILA MEĐUSOBNIH ODNOSA UČENIKA I ZAPOSLENIKA ŠKOLE

Članak 17.

Učenici su dužni uljudno se odnositi prema učiteljima i drugim radnicima Škole.

Učenici su dužni pozdraviti radnike Škole u školskom prostoru i izvan njega.

Učenici su dužni ustajanjem pozdraviti osobu koja ulazi u učionicu za vrijeme nastavnog sata.

Kod ulaska u Školu ili izlaska iz Škole učenici trebaju dati prednost starijim osobama.

Učenici smiju samo uz dopuštenje ulaziti u zbornicu, ured ravnatelja, tajnika i stručne službe.

Kod ulaska u učionicu ili drugi prostor u kojem se tada održava nastava, učenik prvo treba pokucati, a zatim tiho ući i priopćiti učitelju razlog dolaska. Zadaću zbog koje je došao, može obaviti uz odobrenje učitelja.

Članak 18.

U komunikaciji između učenika i učitelja obostrano nije dopušteno:

- korištenje neprimjerenih tonova,

- neprimjereni fizički kontakt,

- vrijeđanje,

- omalovažavanje,

- ismijavanje zbog bilo kojeg razloga i dr.,

- napustiti učionicu bez odobrenja učitelja ili radi kažnjavanja učenika,

- iz osobnih razloga za vrijeme nastave slati učenika izvan prostora škole.

Članak 19.

Ukoliko učenik ima zdravstvenih problema i ima potrebu napustiti nastavu učitelj treba pozvati stručnu službu, razrednika ili dežurnog učitelja kako bi se obavijestili roditelji.

Učitelj može i napustiti učionicu kako bi samostalno obavijestio roditelje učenika u pitanju.

Za to vrijeme učitelj će zadužiti redare ili druge učenike koji će paziti da ostali ne narušavaju utvrđeni kućni red.

V. RADNO VRIJEME I DUŽNOSTI ZAPOSLENIKA ŠKOLE

Članak 20.

Radno vrijeme Škole je od 6,30 sati do 23,30 sati.

Članak 21.

Učiteljima je radno vrijeme određeno prema rasporedu sati i drugih oblika odgojno-obrazovnog rada te obvezama škole, a za ostale zaposlenike prema određenom radnom vremenu.

Učitelji su dužni dolaziti na posao 15 min prije početka nastave.

Način evidencije nazočnosti na radu određuje ravnatelj.

Članak 22.

Obavijesti o učenicima roditelji i skrbnici mogu dobiti od razrednika ili predmetnih učitelja prema Rasporedu primanja roditelja objavljenom na stranici škole. Iznimno roditelja ili skrbnika u slučaju potrebe može pozvati bilo koji učitelj ili stručni suradnik usmenim ili pisanim pozivom.

Ukoliko roditelji, skrbnik ili bilo koja osoba koja nije zaposlenik škole za vrijeme boravka u Školi teže krši Kućni red bit će zamoljen da napusti prostor škole.

Članak 23.

Raspored radnog vremena ravnatelja i tajnika u svezi s prijamom stranaka nalazi se na mrežnoj stranici škole.

VI. PRAVILA SIGURNOSTI I ZAŠTITE OD SOCIJALNO NEPRIHVATLJIVIH OBLIKA

PONAŠANJA, DISKRIMINACIJE, NEPRIJATELJSTVA I NASILJA

Članak 24.

U školi za vrijeme rada dežuraju učitelji i tehničko osoblje, a prema potrebi i mogućnostima i zaštitar.

Raspored i obveze dežurnih učitelja određuje ravnatelj.

Raspored dežurstava objavljuje se na oglasnoj ploči Škole.

Osobe koje iz opravdanih razloga posjećuju školu, a nisu zaposlenici škole, dužni svoj ulazak prijaviti na portirnici škole te ostaviti svoje osobne podatke.

Članak 25.

Dežurni učitelj:

* dolazi u školu 15 minuta prije ulazak učenika u školu,
* vodi računa da učenici imaju preobuku,
* treba biti u hodniku i dvorištu škole prije nastave i za vrijeme velikog odmora gdje nadzire ponašanje učenika,
* prijavljuje stručnoj službi uočena oštećenja ili učenike koji se neprimjereno ponašaju,
* u slučaju odsustva stručne službe Škole organizira liječničku intervenciju ili pružanje prve pomoći učenicima ili radnicima Škole te obavještava roditelje učenika,
* brine da su svi učenici zbrinuti do ulaska u školski autobus (učenici moraju biti pod nadzorom).

Članak 26.

Raspored (mjesto i trajanje) dežurstva određuje satničar.

Članak 27.

Na oglasnoj ploči škole istaknuti su brojevi telefona policije (kontakt policajac), vatrogasaca, hitne pomoći i Državne uprave za zaštitu i spašavanje kaoi Protokoli u slučaju nužnih postupanja.

Svatko tko uoči postupanje suprotno ovom Kućnom redu treba svoje saznanje priopćiti dežurnom učitelju ili razrdniku ili stručnoj službi škole ili ravnatelju.

VII. POSTUPANJE PREMA IMOVINI

Članak 28.

Zaposlenici, učenici i druge osobe koje borave u Školi, dužne su se skrbiti o imovini Škole.

Članak 29.

Zaposlenici i učenici moraju se racionalno koristiti sredstvima Škole koja su im stavljena na raspolaganje.Svaki uočeni kvar na instalacijama električne struje, plina ili vodovoda, grijanja ili drugi kvar, zaposlenici i učenici obvezni su prijaviti ravnatelju ili tajniku.

Članak 30.

Učenici su dužni čuvati udžbenike i druga obrazovna i nastavna sredstva, a knjige posuđene u knjižnici pravodobno neoštećene vratiti.

U slučaju oštećenja izazvanog neprihvatljivim ponašanjem učenika, šteta će se nadoknaditi u dogovoru s roditeljima.

Članak 31.

Škola nije odgovorna za nestanak stvari zaposlenika i učenika tijekom njihova boravka u školskom prostoru.

Članak 32.

Zaposlenici, učenici i druge osobe odgovorne su za štetu koju učine na imovini Škole prema Zakonu o obveznim odnosima.

VIII. PRIJELAZNE I ZAVRŠNE ODREDBE

Članak 33.

Ova odluka stupa na snagu danom usvajanja na sjednici Školskog odbora odnosno

\_\_\_\_\_\_\_\_\_\_\_\_\_\_\_\_\_\_ godine. U roku od tri dana od usvajanja Kućni red bit će objavljen na mrežnim stranicama Škole.

Predsjednica školskog odbora

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Adrijana Kordić